HU Az Európai Unió Hivatalos Lapja L 73/5

A BIZOTTSÁG VÉGREHAJTÁSI HATÁROZATA

(2014. március 11.)

a 98/8/EK európai parlamenti és tanácsi irányelv alapján Németország által bejelentett, bromadiolont tartalmazó biocid termékekre vonatkozó engedélyezés megtagadásának elutasításáról

(az értesítés a C(2014) 1362. számú dokumentummal történt)

(EGT-vonatkozású szöveg)

(2014/133/EU)

AZ EURÓPAI BIZOTTSÁG,

tekintettel az Európai Unió működéséről szóló szerződésre,

tekintettel a biocid termékek forgalmazásáról és felhasználásáról szóló, 2012. május 22-i 528/2012/EU európai parlamenti és tanácsi rendeletre (1) és különösen annak 36. cikke (3) bekezdésére,

mivel:

(1) A 98/8/EK európai parlamenti és tanácsi irányelv (2) I. melléklete tartalmazta a biocid termékekben felhasználható, uniós szinten jóváhagyott hatóanyagok jegyzékét. A 2009/92/EK bizottsági irányelv (3) engedélyezte a bromadiolon használatát a 98/8/EK irányelv V. mellékletében meghatározott 14. terméktípusba tartozó termékek, azaz rágcsálóirtó szerek hatóanyagaként.

(2) A Pelgar International Limited és az Unichem d.o.o. vállalatok (a továbbiakban: kérelmezők) a 98/8/EK irányelv 8. cikkének megfelelően engedélykérelmet nyújtottak be az Egyesült Királysághoz a bromadiolont viasztömb formájában tartalmazó biocid termékekre (a továbbiakban: vitatott termékek) vonatkozóan. Az Egyesült Királyság a vitatott termékek használatát 2013. szeptember 1. előtt számos területen engedélyezte, beleértve az épületekben és azok környékén, valamint szennyvízcsatornákban való foglalkozásszerű felhasználásukat. Ezt követően számos tagállam kölcsönös elismerés révén engedélyezte a vitatott termékeket.

(3) A biocid termékek területén illetékes német hatósághoz a 98/8/EK irányelv 4. cikke (1) bekezdésének megfelelően kérelmek érkeztek az engedélyek kölcsönös elismerésére.

(4) Németország a 98/8/EK irányelv 4. cikke (4) bekezdésének megfelelően értesítette a Bizottságot, a többi tagállamot és a kérelmezőket az engedélyezés megtagadására vonatkozó javaslatáról, mivel Németország úgy véli, hogy a vitatott termékek az emberek egészségére gyakorolt hatás tekintetében nem teljesítik a 98/8/EK irányelv 5. cikke (1) bekezdésének követelményeit.

(5) Az értesítések szerint Németország a bőrön át történő felszívódás értéke (0,04 %) tekintetében nem ért egyet az Egyesült Királyság által elvégzett értékeléssel. Németország úgy véli, hogy az OECD in vitro szabványai (4) alapján ez az érték alkalmatlan a bőrön át történő felszívódás vizsgálatára és rámutatott arra, hogy az e szabványoknak megfelelő, konzervatívabb, 0,36 %-os érték alapján végzett értékelés eredménye a foglalkozásszerű felhasználók bromadiolonnal való elfogadhatatlan mértékű bőrfelületi expozícióját mutatja.

(6) A Bizottság minden értesítés esetében felkérte a többi tagállamot és a kérelmezőket arra, hogy a 98/8/EK irányelv 27. cikkének (1) bekezdésével összhangban 90 napon belül írásban tegyék meg az értesítéssel kapcsolatos észrevételeiket. A meghatározott határidőn belül az Egyesült Királyságtól, Belgiumtól, Németországtól és az egyik kérelmezőtől érkezett észrevétel. Az értesítés tartalmát a Bizottság képviselői, a biocid termékek területén illetékes tagállami hatóságok képviselői és a kérelmező a termékengedélyezési ügyekkel és a kölcsönös elismerések elősegítésével foglalkozó csoport 2013. május 14-i ülésén is megvitatták.

(7) A fent említett eszmecserékből és észrevételekből kiderül, hogy az Egyesült Királyság a bőrön át történő felszívódás értékelését a legutóbb elfogadott uniós iránymutatással (5) összeegyeztethető módon végezte, amely alapján elfogadták a hatóanyag-jóváhagyás meglévő adatai ellenőrzésének lehetőségét.

(8) Először is, az Egyesült Királyság a bőrön át történő felszívódásra a bromadiolon hatóanyagnak egy, az uniós engedélyezés körében megbízhatónak tekintett tanulmányból vett értéket használt, amelyhez a kérelmezők az előírásoknak megfelelően rendelkeztek az adattulajdonos hozzáférési meghatalmazásával. Másodszor, azt a bőrön át történő felszívódásról szóló vizsgálatot, amelyből az említett érték származik, a fent említett iránymutatás ajánlásának megfelelően a vitatott termékben alkalmazotthoz hasonló csalétek-formulációval végezték el.

(9) Végül, az Egyesült Királyság a termék értékelését szakértői véleménnyel támasztotta alá, mely igazolja, hogy abban a tanulmányban alkalmazott konkrét feltételek, amelyekből a bőrön át történő felszívódás értéke származik, jobban tükrözik a csalétek-állomásokon viasztömböket kihelyező foglalkozásszerű felhasználók jelenlegi expozíciós feltételeit. Ez a megközelítés összhangban áll a fent említett iránymutatással és a biocid termékekre vonatkozó dokumentáció értékelésének az 528/2012/EU rendelet VI. melléklete 12. bekezdésében előírt közös elveivel.

(10) A fenti megállapításokra tekintettel a Bizottság egyetért az Egyesült Királyság és a vitatott termékeket kölcsönös elismerés révén engedélyező többi tagállam által végzett értékelés következtetéseivel, amelyeknek megfelelően a vitatott termékeknek a 98/8/EK irányelv 5. cikkének (1) bekezdésében foglalt követelményeknek megfelelően nincsenek az emberek egészségére gyakorolt elfogadhatatlan hatásai. A Bizottság ezért úgy véli, hogy Németországnak az engedélyezések megtagadására vonatkozó javaslata a benyújtott indokokkal nem támasztható alá.

(11) A vitatott termék esetében az 528/2012/EU rendelet 92. cikkének (2) bekezdése értelmében az 528/2012/EU rendeletet kell alkalmazni. Mivel e határozat jogi alapjául az említett rendelet 36. cikkének (3) bekezdése szolgál, e határozatot az említett rendelet 36. cikkének (4) bekezdése értelmében az összes tagállamhoz kell címezni.

(12) Az e határozatban előírt intézkedések összhangban vannak a Biocid Termékek Állandó Bizottságának véleményével,

ELFOGADTA EZT A HATÁROZATOT:

1. cikk

A Bizottság elutasítja Németország azon javaslatát, hogy az Egyesült Királyság által kiadott, a mellékletben említett termékekre vonatkozó engedélyt tagadják meg.

2. cikk

Ennek a határozatnak a tagállamok a címzettjei.

Kelt Brüsszelben, 2014. március 11-én. a Bizottság részéről Janez POTOČNIK a Bizottság tagja

(1) HL L 167., 2012.6.27., 1. o.

(2) Az Európai Parlament és a Tanács 1998. február 16-i 98/8/EK irányelve a biocid termékek forgalomba hozataláról (HL L 123., 1998.4.24., 1. o.).

(3) A Bizottság 2009. július 31-i 2009/92/EK irányelve a 98/8/EK európai parlamenti és tanácsi irányelv I. mellékletének a bromadiolon hatóanyagként való felvétele céljából történő módosításáról (HL L 201., 2009.8.1., 43. o.).

(4) Az A vegyi anyagok ellenőrzésére vonatkozó 428. számú OECD iránymutatás (felszívódás bőrön át: in vitro módszer) (OECD Guideline for the testing of chemicals 428 on skin absorption: in vitro Method), az alábbi honlapon található: http://www.oecd-ilibrary.org/environment/test-no-428-skin-absorption-in-vitro-method_9789264071087-en

(5) A biocid termékek engedélyezése érdekében a bőrön át történő felszívódásról készített értékelés (CA-July13-Doc.6.2.b – Final on Approach to dermal absorption assessment for biocidal products authorisation), az alábbi honlapon található: https://circabc.europa.eu/w/browse/884abd60-d8f9-48ad-8600-cd0bd5485cec